Pasiënt (26) se dood by Helen Joseph ondersoekDie Helen Joseph-hospitaal in Auckland Park, in die weste van Johannesburg. (Foto: Facebook) Die Gautengse departement van gesondheid ondersoek die omstandighede rondom die dood van ’n pasiënt by die Helen Joseph-hospitaal in Johannesburg. Sichelesile Dube (26) is Dinsdagmiddag dood in ’n rolstoel in die ongevalle-afdeling van dié hospitaal op die presiese plek aangetref waar haar ma haar die dag vantevore in die sorg van mediese personeel gelaat het. Haar mond en oë was steeds oop. Daar word beweer dat ’n ernstige siek Dube ongesiens in die rolstoel gesterf het sonder om enige mediese aandag te ontvang. Jack Bloom, die DA se woordvoerder oor gesondheid in Gauteng, het Vrydag sy skok uitgespreek oor die dood van ’n pasiënt wat “geïgnoreer is en eindelik gesterf het”. “Hierdie verskriklike verhaal beklemtoon weer eens die verwaarlosing wat baie pasiënte by Helen Joseph se ongevalle-afdeling beleef. Die eenheid is oorvol en pasiënte wag dae lank voordat hulle in ’n saal opgeneem word.” Bloom sê voorts die situasie by die betrokke ongevalle-afdeling is intussen vererger weens die druk wat die Covid-19-pandemie op die gesondheidstelsel plaas en die addisionele pasiënte wat na dié hospitaal stroom weens die tydelike sluiting van die Charlotte Maxeke-hospitaal. Bloom meen dit is egter geen verskoning vir die swak bestuur wat tot Dube se dood gelei het nie. Bloom sê hoewel daar dadelik ondersoek ingestel moet word, is ’n volledige taksering van die Gautengse departement van gesondheid ook nodig sodat beskikbare fondse effektief bestee word om voldoende personeel en toerusting by alle openbare hospitale te verseker. Die departement het Vrydag gesê hy het met ontsteltenis kennis geneem van Dube se dood en ’n ondersoek is gelas.